
	四庫總目提要
不著撰人名氏。序稱光啟三年天子在褒，則唐僖宗時人也。《崇文總目》列之於道家。晁公武《讀書志》雲，書三十篇，明老、莊自然之旨。今考其書，實三十四篇，與序所言篇數合。而卷上注闕第六篇，卷中注闕第五篇，卷下注闕第七、第九、第十、第十二、第十三、第十四等六篇，是其全書具在，實四十二篇，與序又不相應。豈序為後人追改，以就所存之篇數耶？《唐書•藝文志》以為光啟間隱民。考序中有不述姓名遊宦語，則亦嘗登仕籍，非隱民也。其書多竊莊、列之旨，又雜以釋氏之說，詞旨頗淺。第以唐代遺書漸佚漸少，姑以舊本錄之耳。	[image: 姊妹计划]姊妹计划: 图册分类·数据项

天地未分，混沌一炁。一炁充溢，分為二儀。有清濁焉，有輕重焉。輕清者上，為陽為天；重濁者下，為陰為地矣。天則剛健而動，地則柔順而靜，炁之自然也。天地既位，陰陽炁交，於是裸蟲、鱗蟲、毛蟲、羽蟲、甲蟲生焉。人者，裸蟲也；與夫鱗毛羽甲蟲俱焉，同生天地，交炁而已，無所異也。


或謂有所異者，豈非乎人自謂異於鱗羽毛甲諸蟲者？豈非乎能用智慮耶，言語耶？夫自鳥獸迨乎蠢蠕，皆好生避死，營其巢穴，謀其飲啄，生育乳養其類而護之；與人之好生避死，營其宮室，謀其衣食，生育乳養其男女而私之，無所異也。何可謂之無智慮耶？夫自鳥獸迨乎蠢蠕者，號鳴啅噪，皆有其音，安知其族類之中非語言耶？人以不喻其音，而謂其不能言。又安知乎鳥獸不喻人言，亦謂人不能語言耶？則其號鳴啅噪之音必語言爾。又何可謂之不能語言耶？智慮語言，人與蟲一也，所以異者形質爾。夫鱗毛羽甲中，形質亦有不同者，豈特止與人不同耶？人之中，形質亦有同而異者、異而同者，豈特止與四蟲之形質異也？


嗟乎！天與地，陰陽氣中之巨物爾。裸鱗羽毛甲五靈，因巨物合和之炁，又物於巨物之內，亦猶江海之含魚鱉，山陵之包草木爾。


所以太古時，裸蟲與鱗毛羽甲雜處，雌雄牝牡，自然相合，無男女夫婦之別，父子兄弟之序。夏巢冬穴，無宮室之制。茹毛飲血，無百谷之食。生自馳，死自仆，無奪害之心，無瘞藏之事。任其自然，遂其天真，無所司牧，濛濛淳淳，其理也居且久矣。無何，裸蟲中繁其智慮者，其名曰人，以法限鱗毛羽甲諸蟲。又相教播種以食百谷，於是有耒耜之用。構木合土以建宮室，於是有斤斧之功。設婚嫁以析雌雄牝牡，於是有夫婦之別，父子兄弟之序。為棺槨衾以瘞藏其死，於是有喪葬之儀。結罝罘綱羅以取鱗毛羽甲諸蟲，於是有刀俎之味。濛淳以之散，情意以之作。然猶自強自弱，無所制焉。繁其智慮者，又於其中擇一以統眾，名一為君，名眾為臣。一可役眾，眾不得淩一。於是有君臣之分，尊卑之節，尊者隆，眾者同。


降及後世，又設爵祿以升降其眾，於是有貴賤之等用其物，貧富之差得其欲，乃謂繁智慮者為聖人。既而賤慕貴，貧慕富，而人之爭心生焉。謂之聖人者優之，相與謀曰，彼始濛濛淳淳，孰謂之人？吾強名之曰人。人蟲乃分。彼始無卑無尊，孰謂之君臣？吾強建之，乃君乃臣。彼始無取無欲，何謂爵祿？吾強品之，乃榮乃辱。今則醨真淳、厚嗜欲而包爭心矣。爭則奪，奪則亂，將如之何？智慮愈繁者曰，吾有術焉，於是立仁義忠信之教、禮樂之章以拘之。君苦其臣曰苛，臣侵其君曰叛，父不愛子曰不慈，子不尊父曰不孝，兄弟不相順為不友不悌，夫婦不相一為不貞不和。為之者為非，不為之者為是。是則榮，非則辱，於是樂是耽非之心生焉，而爭心抑焉。


降及後代，嗜欲愈熾，於是背仁義忠信、逾禮樂而爭焉。謂之聖人者悔之，不得已乃設刑法與兵以制之，小則刑之，大則兵之。於是縲紲桎梏鞭笞流竄之罪充於國，戈鋋弓矢之伐充於天下，覆家亡國之禍，綿綿不絕，生民困貧夭折之苦，漫漫不止。


嗟乎！自然而蟲之，不自然而人之。強立宮室飲食以誘其欲，強分貴賤尊卑以激其爭，強為仁義禮樂以傾其真，強行刑法征伐以殘其生，俾逐其末而忘其本，紛其情而伐其命，迷迷相死，古今不復，謂之聖人者之過也。
夫所謂本者，無為之為心也，形骸依之以立也，其為常而不殆也。如火之可用以焚，不可奪其炎也。如水之可用以潤，不可奪其濕也。取之不有，藏之不無。動之則察秋毫之形，審蚊蚋之音；靜之則不見丘山，不聞雷霆。大之可以包天壤，細之可以入眉睫。惚惚恍恍，不來不往。希希夷夷，不盈不虧。巢由之隱，園綺之遁，專其根而獨善也，堯授舜，舜授禹，禹授啟，湯放桀，武王伐紂，張其機而兼濟也。明之者，可藏則藏，可行則行，應物立事，曠乎無情。昧之者，嗜欲是馳，耳目是隨，終日妄用，不識不知。孰能照以無滯之光，委以自然之和，則無名之元，見乎無見之中矣。
夫性者神也，命者氣也，相須於虛無，相生於自然，猶乎塤篪之相感也，陰陽之相和也。形骸者，性命之器也。猶乎火之在薪，薪非火不焚，火非薪不光。形骸非性命不立，性命假形骸以顯，則性命自然沖而生者也，形骸自然滯而死者也。自然生者，雖寂而常生。自然死者，雖搖而常死。


今人莫不好生惡死，而不知自然生死之理，睹乎不搖而偃者則憂之。役其自然生者，務存其自然死者，存之愈切，生之愈疏。是欲沉羽而浮石者也，何惑之甚歟！
夫人大惡者死也，形骸不搖而偃者也。夫形骸血肉耳目不能虛而靈，則非生之具也。故不待不搖而偃則曰死，方搖而趨本死矣。所以搖而趨者，憑於本不死者耳。非能自搖而趨者。形骸本死，則非今死；非今死，無死矣。死者，人之大惡也。無死可惡，則形骸之外，何足汩吾之至和哉？
一


天下人所共趨之而不知止者，富貴與美名爾。


所謂富貴者，足於物爾。夫富貴之亢極者，大則帝王，小則公侯而已。豈不以被袞冕、處宮闕、建羽葆警蹕，故謂之帝王耶？豈不以戴簪纓、喧車馬、仗旌旃鈇鉞，故謂之公侯耶？不飾之以袞冕宮闕羽荷警蹕、簪纓車馬鈇鉞，又何有乎帝王公侯哉？夫袞冕羽葆、簪纓鈇鉞、旌旃車馬，皆物也。物足則富貴，富貴則帝王公侯。故曰富貴者足物爾。


夫物者，人之所能為者也，自為之，反為不為者感之。乃以足物者為富貴，無物者為貧賤，於是樂富貴，恥貧賤，不得其樂者，無所不至，自古及今，醒而不悟。壯哉物之力也！


夫所謂美名者，豈不以居家孝、事上忠、朋友信、臨財廉、充乎才、足乎藝之類耶？此皆所謂聖人者尚之，以拘愚人也。夫何以被之美名者，人之形質爾。無形質，廓乎太空，故非毀譽所能加也。形質者，囊乎血輿乎滓者也，朝合而暮壞，何有於美名哉？今人莫不失自然正性而趨之，以至於詐偽激者，何也？所謂聖人者誤之也。


二


古今之人，謂其所親者血屬，於是情有所專焉。聚則相歡，離則相思，病則相憂，死則相哭。夫天下之人，與我所親：手足腹背，耳目口鼻，頭頸眉發，一也。何以分別乎彼我哉？所以彼我者，必名字爾。所以疏於天下之人者，不相熟爾。所以親於所親者，相熟爾。


嗟乎！手足腹背，耳目口鼻，頭頸眉發，俾乎人人離析之，各求其謂之身體者，且無所得，誰謂所親耶？誰謂天下之人耶？取於名字強為者也。若以名所親之名，名天下之人，則天下之人皆所親矣。若以熟所親之熟，熟天下之人，則天下之人皆所親矣，胡謂情所專耶？夫無所孝慈者，孝慈天下；有所孝慈者，孝慈一家。一家之孝慈未弊，則以情相苦，而孝慈反為累矣。弊則偽，偽則父子兄弟將有嫌怨者矣。


莊子曰：魚相處於陸，相喣以沫，不如相忘於江湖。至哉是言也！夫魚相忘於江湖，人相忘於自然，各適矣。故情有所專者，明者不為。


第六（闕）
一


夫衡鏡，物也，成於人者也。人自成之，而反求輕重於衡、妍醜於鏡者，何也？衡無心而平，鏡無心而明也。


夫無心之物，且平且明，則夫民之有心者，研之以無；澄之以虛，涵澈希夷，不知所如，吾見其偕天壤以無疆，淪顥炁而不疲，而天下莫能與之爭矣。


二


夫水之性，壅之則澄，決之則流，升之雲則雨，沉之土則潤，為江海而不務其大，在坎穴而不恥其小，分百川而不疲，利萬物而不辭，至柔者也。故老聃曰：柔弱勝剛強。則含神體虛，專氣致柔者，得乎自然之元者也。


三


夫水流濕，火就燥，雲從龍，風從虎，自然感應之理也。故神之召氣，氣之從神，猶此也。知自然之相應，專玄牝之歸根，則幾乎懸解矣。


四


夫鳥飛於空，魚遊於淵，非術也，自然而然也。故為鳥為魚者，亦不自知其能飛能遊。茍知之，立心以為之，則必墮必溺矣。亦猶人之足馳手捉、耳聽目視，不待習而能之也。當其馳捉聽視之際，應機自至，又不待思而施之也。茍須思之而後可施之，則疲矣。是以任自然者久，得其常者濟。夫浩然而虛者，心之自然也。今人手足耳目，則任其自然而馳捉聽視焉。至於心，則不任其自然而撓焉，欲其至和而靈通也難矣。
呂望釣於渭濱，西伯將畋，筮之。其籀曰：「非熊非羆，天遣爾師。」及畋得望，西伯再拜，望釣不輟。西伯拜不止，望箕踞笑曰：「汝何為來哉？」


西伯曰：「殷政荒矣，生民荼矣，愚將拯之，思得賢士。」


望曰：「殷政自荒，生民自荼，胡與於汝，汝胡垢予。」


西伯曰：「夫聖人不藏用以獨善於己，必盡智以兼濟萬物，豈無是耶？」


望曰：「夫人與鳥獸昆蟲，共浮於天地中，一炁而已。猶乎天下城郭屋舍，皆峙於空虛者也。盡壞城郭屋舍，其空常空。若盡殺人及鳥獸昆蟲，其炁常炁。殷政何能荒耶？生民何謂荼耶？難然，城郭屋舍已成不必壞，生民已形不必殺，予將拯之矣。」乃許西伯同載而歸。


太顛閎夭私於西伯曰：「公劉后稷之積德累功，以及於王，王之德充乎祖宗矣。今三分天下，王有其二，亦可謂隆矣。呂望漁者爾，王何謂下之甚耶？」


西伯曰：「夫無為之德，包裹天地；有為之德，開物成事。軒轅陶唐之為天子也，以有為之德，謁廣成子於崆峒，叩許由於箕山，而不獲其一顧。矧吾之德，未迨乎軒堯，而卑無為之德乎？」


太顛閎夭曰：「如王之說，望固無為之德也，何謂從王之有為耶？」


西伯曰：「天地無為也，日月星辰，運於晝夜，雨露霜雪，零於秋冬，江河流而不息，草木生而不止，故無為則能無滯。若滯於有為，則不能無為矣。」


呂望聞之，知西伯實於憂民，不利於得殷天下，於是乎卒與之興周焉。
文王歿，武王伐紂，滅之。伯夷叔齊叩馬諫曰：“父死不葬，而起大事，動大眾，非孝也。為臣弒君，非忠也。”左右欲兵之，武王義而釋之。伯夷叔齊乃反，隱首陽山，號首陽子。


夫天下自然之時，君臣無分乎其間。為之君臣以別尊卑，謂之聖人者以智欺愚也。以智欺愚，妄也。吾與汝嘗言之矣。妄為君臣之中，妄殷有稱。妄殷之中，妄辛有稱。妄辛之中，妄暴妄虐，以充妄欲。姬發之動，亦欲也。欲則妄，所謂以妄取妄者也。夫無為則淳正而當天理，父子君臣何有哉？有為則嗜欲而亂人性，孝不孝忠不忠何異哉？今汝妄吾之嘗言，又以妄說突其妄兵，是求義聲也。以必朽之骨而迎虛聲，是以風掇焰也。姬發不兵汝，幸也。兵之而得義聲，朽骨何有哉？夫龍暴其鱗，鳳暴其翼，必伺於漁者弋者。悲乎！殆非吾之友也。


夷齊於是逃入首陽山，罔知所終，後人以為餓死。
孔子定禮樂，明舊章，刪《詩》、《書》，修《春秋》，將以正人倫之序，杜亂臣賊子之心，往告於老聃。


老聃曰：“夫治大國者若烹小鮮，蹂於刀幾則爛矣。自昔聖人創物立事，誘動人情，人情失於自然，而夭其性命者紛然矣。今汝又文而縟之，以繁人情。人情繁則怠，怠則詐，詐則益亂。所謂伐天真而矜己者也，天禍必及。”


孔子懼，然亦不能遂已。


既而削跡於衛，伐樹於宋，饑於陳蔡，圍於匡，皇皇汲汲，幾於不免。孔子雇謂顏回曰：“老聃之言，豈是謂乎？”
一


孔子圍於匡，七日弦歌不輟。


子路曰：“由聞君子包周身之防，無一朝之患。夫子聖人也，而饑於陳，圍於匡，何也？然而夫子弦歌不輟，罔有憂色，豈有術乎？”


孔子曰：“由來，語汝，夫是非邪正由乎人，厚薄懸乎分，通塞存乎時。日月之照，不能免薄蝕之患。聖賢之智，不能移厚薄通塞之數。君子能仁於人，不能使人仁於我。我能義於人，不能使人義於我。匡之圍，非丘之罪也，丘亦不能使之不圍焉。然而可圍者，丘之形骸也。丘方惚無形於沖漠，淪無情於杳冥，不知所以憂，故偶諧於弦歌爾。”


言未幾，匡人解去。


二


原憲居陋巷，子貢方相魯衛，結騎聯駟訪憲焉。憲攝敝衣。


子貢曰：“夫子病耶？”


憲曰：“憲聞德義不修謂之病，無財謂之貧。憲貧也，非病也。”


子貢恥其言，終身不敢復見憲。


仲尼聞之曰：“賜也言失之也。夫拘於形者不虛，存於心者不淳，不虛則思之不清，不淳則其心不貞。賜近於驕欲，憲近於堅白，比之清濁，將去幾何！”
范蠡佐越王勾踐，滅吳殺夫差，與大夫種謀曰：“吾聞陰謀人者，其禍必復。夫姑蘇之滅，夫差之死，由吾與子陰謀也。況王之為人也，可與共患，不可共樂；且功成、名遂、身退，天之理也。吾將退，子其偕乎？”


大夫種曰：“夫天地之於萬物也，春生冬殺，萬物豈於冬殺而反禍天地乎？吾聞聖人不貴乎獨善，而貴乎除害成物。茍成於物，除害可也。是以黃帝殺蚩尤，舜去四兇。我今除吳之亂，成越之霸，亦成物除害爾，何禍之復我哉？況王方以滅吳德子與我，必相始終，子無遽於退也！”


范蠡曰：“不然，夫天地無心，且不自宰，況宰物乎？天地自天地，萬物自萬物，春以和自生，冬以寒自殺，非天地使之然也。聖人雖有心，其用也體乎天地。天地雖無心，機動則應，事迫則順，事過則逆，除害成物，無所憎愛。故害除而無禍，物成而無福。今王以怨吳之心，祿我與子以取其謀。我與子利其祿而謀吳，以滅人為功，以報祿我者。人之奸也，自謂天地之生殺，聖人之除害成物，不其欺耶？”大夫種不悅，疑之不決。


范蠡竟辭勾踐，泛扁舟於五湖，俄而越殺大夫種。
屈原仕楚，為三閭大夫。楚襄王無德，佞臣靳尚有寵，楚國不治。屈原憂之，諫襄王請斥靳尚。王不聽，原極諫。


其徒宋玉止之曰：“夫君子之心也，修乎己不病乎人，晦其用不曜於眾，時來則應，物來則濟，應時而不謀己，濟物而不務功。是以惠無所歸，怨無所集。今王方眩於佞口，酣於亂政。楚國之人，皆貪靳尚之貴而響隨之。大夫乃孑孑然挈其忠信而叫噪其中，言不從，國不治，徒彰乎彼非我是，此賈仇而釣禍也。”


原曰：“吾聞君子處必孝悌，仕必忠信；得其誌，雖死猶生；不得其誌，雖生猶死。”諫不止。靳尚怨之，讒於王而逐之。原仿徨湘濱，歌吟悲傷。


宋玉復喻之曰：“始大夫孑孑然挈忠信而叫噪於群佞之中，玉為大夫危之，而言之舊矣。大夫不能從。今胡悲耶？豈爵祿是思，國壤是念耶？”


原曰：“非也。悲夫忠信不用，楚國不治也。”


玉曰：“始大夫以為死孝悌忠信也，又何悲乎？且大夫貌容形骸，非大夫之有也。美不能醜之，醜不能美之；長不能短，短不能長；強壯不能尫弱之，尫弱不強壯之；病不能排，死不能留。形骸似乎我者也，而我非可專一。一身尚若此，乃欲使楚人之國由我理亂，大夫之惑亦甚矣。夫君子寄形以處世，虛心以應物，無邪無正，無是無非，無善無惡，無功無罪。虛乎心，雖桀紂蹻跖，非罪也。存乎心，雖堯舜夔契，非功也。則大夫之忠信，靳尚之邪佞，孰分其是非耶？無所分別，則忠信邪佞一也。則分者自妄也。怠兵大夫離真以襲妄，恃己以黜人，不待王之充逐，而大夫自充矣。今求乎忠信而得乎忠信，而又悲之而不能自止，所謂兼失其妄心者也。玉聞上達節，中守節，下失節。夫虛其心而遠於有為者，達節也。存其心而分是非者，守節也。得其所分又悲而撓之者，失節也。”


原不達，竟沉汨羅而死。
漢高帝嬖於戚姬，欲以趙王如意易太子盈，大臣不能爭。呂後危之，謀於留侯張良。良曰：「夫有非常之人，然後成非常之事。良聞商洛山遁者四人，曰夏黃公，用裏先生，來園公，綺裏季。上嘗召不能致。今太子實能自卑以求之，四人且來，來而實太子，此善助也。」呂後如良計，遣呂澤迎之。


四人始恥之，既而相謂曰：「劉季大度，又知所以高我，求我不得，慚己而已矣。呂雉女子，性復慘忍，其子盈不立，必迫於危。危而求我，安危卜於我也。求我不得，必加禍於我，姑俞之可也。」乃來。


一日偕太子進。高祖見而問之，四人咸自名，帝愕然曰：「吾嘗求之而不從吾，何謂從太子？」四人曰：「陛下慢人，我義不受辱。太子尊人，我即以賓遊。」帝謝之，指謂戚姬曰：「太子羽翼成矣，不可搖也。」


呂後德之，將尊爵之。四人相謂曰：「我之來，遠禍也，非欲於心也。盈立則如意黜，呂雉得志則戚姬死。今我懼禍，成盈而敗如意，歡呂後而愁戚姬，所謂廢人而全己，殆非殺身成仁者也。復將忍恥，爵於女子之手，以立於廷，何異賊人夕入人室，得金而矜富者耶？」乃復隱商山。呂後不能留。


張良亦悟，於是屏氣絕轂而退居爾。
光武微時，與嚴陵為布衣之交。及即位，而陵方釣於富春渚。光武思其舊，慕其賢，躬往聘之。陵不從。


光武曰：“吾與子交也，今吾貴為天子，而子猶漁，吾為子恥之。吾有官爵，可以貴子，金玉可以富子，使子在千萬人上。舉動可以移山嶽，叱咤可以興雲雨，榮宗華族，聯公繼侯，丹雘宮室，雜沓車馬，美衣服，珍飲食，擊鐘鼓，合歌舞，身樂於一世，名傳於萬祀。豈與垂餌終日，汩沒無聞，校其升沉榮辱哉？可為從於我也。”


陵笑曰：“始吾交子之日，而子修誌意，樂貧賤，似有可取者。今乃誇咤眩惑，妄人也。夫四海之內，自古以為至廣大也。十分之中，山嶽江海有其半，蠻夷戎狄有其三，中國所有，一二而已。背叛侵淩，征伐戰爭，未嘗怗息。夫中國天子之貴，在十分天下一二分中。征伐戰爭之內，自尊者爾。夫所謂貴且尊者，不過於一二分中，徇喜怒專生殺而已。不過一二分中，擇土木以廣宮室，集繒帛珍寶以繁車服，殺牛羊種百谷以美飲食，列姝麗敲金石以悅視聽而已。嗜欲未厭，老至而死，豐肌委於螻蟻，腐骨淪於土壤，匹夫匹婦一也，天子之貴何有哉？


“所謂貴我以官爵者，吾知之矣。自古帝王與公侯卿大夫之號，皆聖人強名，以等差貴賤而誘愚人爾。且子今之帝王之身，昔之布衣之身也，今人雖帝子，而子自視之，何異於昔？蓋以誘我於強名，而使子悅而誇咤也。今又欲以強名公侯卿大夫誘我，非愚我耶？夫強名者，眾人皆能為之。我茍悅此，當自強名曰公侯卿大夫可矣，何須子之強名哉？子必曰官爵者，以其富貴其身也。官爵實強名也，自我則有富貴之實，不自我則富貴何有哉？夫所謂官爵富貴者，亦不過於峨冠鳴玉，驅前殿後，坐大廈，被鮮服，耳倦絲竹，口飫椒蘭，皆子所誘我之說而已。子所誘我者，不過充欲之物而已。夫車馬代勞也，騏驥款段，一也。屋宇庇風雨也，丹雘蓬茅，一也。衣服蔽形也，綺紈韋布，一也。食粒卻饑也，椒蘭藜藿，一也。況吾汩乎太虛，咀乎太和，動靜不作，陰陽同波。今方自忘其姓氏，自委其行止，操竿投縷，泛然如寄。又何暇梏其肢體，愁其精神，貪乎強名，而充乎妄欲哉？


“且王莽更始之有天下，與子之有天下何異哉？同乎求為中國所尊者爾，豈憂天下者耶？今子戰爭殺戮，不知紀極，盡人之性命，得己之所欲，仁者不忍言也。而子不恥，反以我漁為恥耶？”


光武慚，於是不敢臣陵焉。
孫登先生隱蘇門山，嵇康慕而往見之，曰：“康聞蜉蝣不能知龜齡，燕雀不能與鴻期。康之心實不足以納真誨，然而日月之照，何限乎康莊墝埆；雨露之潤，罔擇乎蘭蓀肖艾。先生理身固命之余，願以及康，俾康超乎有涯，遨乎無垠。”


登久而應之曰：“夫杳杳冥冥，有精非精，渾渾淳淳，有神非神。精神甚真，離之不分，留之不存。孰謂固命，孰謂理身，孰為有涯，孰為無垠？然而虛無之中，綿綿相循，出入無跡，為天地之根。知之者明，得之者尊。凡汝所論，未窺其門。吾聞諸老聃曰：良賈深藏若虛，君子盛德容貌若愚。且夫蚌以珠剖，象以齒焚，蘭煎以膏，翠拔以文，常人所知也。汝有藻飾之才，亡冥濛之機，如執明燭，煌煌光輝，穹蒼所惡也。吾嘗得汝《貽山巨源絕交書》，其間二大不可七不堪，皆矜己疵物之說，時之所憎也。夫虛其中者，朝市不喧；欲其中者，巖谷不幽。仕不能奪汝之情，處不能濟汝之和。仕則累，不仕則已。而又絕人之交，增以矜己疵物之說，啅噪於塵世之中，而欲探乎永生，可謂惡影而走於日中者也。何足聞吾之誨哉？”


康眩然如醒，後果以刑死。
無能子貧，其昆弟之子且寒而饑，嗟吟者相從焉。


一日，兄之子通謂無能子曰：“嗟寒吟饑有年矣，夕則多夢祿仕，而豐乎車馬金帛；夢則樂，寤則憂，何可獲置其易哉？”


無能子曰：“旦憂夕樂，均矣。何必易哉？”


通曰：“夕樂夢爾。”


無能子曰：“夫夢之居屋室，乘車馬，被衣服，進飲食，悅妻子，憎仇讎，憂樂喜怒，與夫寤而所欲所有為者，有所異耶？”


曰：“無所異。”


“無所異，則安知寐而為之者夢耶，寤而為之者夢耶？且人生百歲，其間旦夕相半，半憂半樂，又何怨乎？夫冥乎虛而專乎常者，王侯不能為之貴，廝養不能為之賤，玉帛子女不能為之富，藜羹繿縷不能為之貧，則憂樂無所容乎其間矣。動乎情而屬乎形者，感物而已矣。物者，所謂富貴之具也。形與物，朽敗之本也，情感之而憂樂之無常也。以無常之情，縈朽敗之本，寤猶夢也，百年猶一夕也。汝能冥乎虛而專乎常，則不知所以饑寒富貴矣；動乎情而屬乎形，則旦夕寤寐俱夢矣。汝其思之！”
無能子形骸之友華陽子，為其所知迫以仕。華陽子疑，問無能子曰：“吾將學無心久矣，仕則違心矣，不仕則忿所知，如何其可也？”


無能子曰：“無心不可學。無心非仕不仕，心疑念深，所謂見瞽者臨阱而教之前也。夫無為者無所不為也，有為者有所不為也。故至實合乎知常，至公近乎無為，以其本無欲而無私也。欲於中，漁樵耕牧有心也；不欲於中，帝車侯服無心也。故聖人宜處則處，宜行則行。理安於獨善，則許由善卷不恥為匹夫；勢便於兼濟，則堯舜不辭為天子，其為無心，一也。堯舜在位，不以天子之貴貴乎身，是以垂衣裳而天下治。及朱均不肖，則以之授舜，舜授禹，舍其子如疣贅，去天下如涕唾，是以歷萬祀而天下思。周公，文王之子，武王之弟，天下熟其德矣，以成王在，其勢不便於己，故不為天子。以成王幼，其勢宜於居攝，故不敢辭。是以全周之祀，活周之民，巍巍成功，其德不虧，此皆不欲於中，而無所不為也。子能達此，雖鬥雞走狗於屠肆之中，搴旗斬將於兵陣之間，可矣，況仕乎？”
無能子心友愚中子病心，祈藥於無能子。


無能子曰：“病何？”


曰：“痛。”


曰：“痛何在？”


曰：“在心。”


曰：“心在何？”


愚中子告病已間矣。


無能子曰：“此人可謂得天之真，而神光不昧者也。”
河有龍門，隸古晉地，禹所鑿也。懸水數十仞，淙其聲。雷然一舍之間，河之巨魚，春則連群集其下，力而上溯，越其門者則化為龍，於是拏雲拽雨焉。河壖纖鱗望之，相謂曰：“彼亦魚也，而超變如此，豈與我撥撥然壖而遊，戢戢然穴而藏哉？”


其一曰：“惑矣！汝之思也。夫天地之內，物之頒形者千萬焉，形之巨細，分之大小相副焉。隨其形，足其分，各適矣。彼超變者，河之時，波則與之驚，澄則與之平。意順力渾，沉浮安定。及其思變也，連群而妒，溯瀑而怒，意撓力困，乃雲乃雨。夫雲雨來，隨蒸潤之氣自相感爾，於彼何有哉？彼若有心於雲雨之間，有時而墜矣。無心自感，又何功乎？角其上，足其下，與吾鬐鬛一也。吾鬐鬛而遊，彼角足而騰，未嘗不順也。豈以吾壖遊之無爭，穴藏之無虞，人不知而害不加之，樂易其角足雲雨之勞乎？”
鴆與蛇相遇，鴆前而啄之。


蛇謂曰：“世人皆毒子矣。毒者，惡名也。子所以有惡名者，以食我也。子不食我則無毒，不毒則惡名亡矣。”


鴆笑曰：“汝豈不毒於世人哉？指我為毒，是欺也。汝豈毒於世人者，有心嚙人也。吾怨汝之嚙人，所以食汝示刑也。世人審吾之能刑汝，故畜吾以防汝。又審汝之毒染吾毛羽肢體，故用殺人。吾之毒，汝之毒也。吾疾惡而蒙其名爾。然殺人者，人也。猶人持兵而殺人也，兵罪乎，人罪乎？則非吾之毒也，明矣。世人所以畜吾而不畜汝又明矣。吾無心毒人，而疾惡得名，為人所用，吾所為能後其身也，後身而甘惡名，非惡名矣。汝以有心之毒，盱睢於草莽之間，伺人以自快。今遇我，天也，而欲詭辯茍免耶？”


蛇不能答。鴆食之。


夫昆蟲不可以有心，況人乎？
一


無能子從父之弟魯，求學於無能子。


無能子曰：“何學？”


曰：“學行學文。”


無能子曰：“吾不知所以行，所以文，然前誌中所謂聖人者，吾嘗偶觀之。其言曰：行，行也，行其心之所善也。文，儀也，飾其所行之善也。喪者本乎哀。哀，行也；齊縗之服，祭祀之具，文也。禮者本乎敬。敬，行也；升降揖讓，文也。樂者本乎和。和，行也；陶瓠絲竹，文也。文出於行，行出於心，心出於自然。不自然則心生，心生則行薄，行薄則文縟，文縟則偽，偽則亂，亂則聖人所以不能救也。夫總其根者不求其末，專其源者不尋其流，汝能證以無心，還其自然，前無聖人，上無玄天，行與文在乎無學之中矣。”


二


魯他日又問曰：“魯嘗念未得而憂，追已往而悲，得酒酣醉，陶然不知，今則不能忘乎酒矣。”


無能子曰：“汝之憂，汝之悲，自形乎？自心乎？”


曰：“自心。”


曰：“心可睹乎？”


曰：“不可睹。”


無能子曰：“不可睹者，憂悲之所生也。求憂悲之所生，且不可睹，憂悲何寄哉？憂悲無寄，則使汝遂其未得，還其已往，又將誰付耶？今汝隨而悲憂之，是欲系風擒影也。汝無憂悲之所寄，而有味酒之陶然，不能自得，反浸漬於鞠糵，豈釀器乎？”
一


秦市幻人，有能烈鑊膏而溺其手足者，烈鑊不能壞，而幻人笑容焉。無能子召而問之。


幻人曰：“受術於師，術能卻火之熱。然而訣曰，視鑊之烈，其心先忘其身。手足枯枿也，既忘枯枿手足，然後術從之。悸則術敗。此吾所以得之。”


無能子顧謂其徒曰：“小子誌之。無心於身，幻人可以寒烈鑊，況上德乎？”


二


無能子寓於秦村景氏民舍，一夕梟鳴其樹，景氏色憂，將彈之，無能子止之。


景氏曰：“梟，兇鳥也。人家將兇則梟來鳴，殺之則庶幾無兇。”


無能子曰：“人之家因其鳴而兇，梟罪也。梟可兇人，殺之亦不能弭其已兇。將兇而鳴，非梟忠而先示於人耶？兇不自梟，殺之害忠也。矧自謂人者，與夫毛群羽族，俱生於天地無私之氣，橫目方足，虛飛實走，有所異者，偶隨氣之清濁厚薄，自然而形也，非宰於愛憎者也，誰令梟司其兇耶？謚梟之兇，誰所自耶？天地言之耶？梟自言之耶？天地不言，梟自不言，何為必其兇耶？謚梟之兇，不知所自，則羽儀五色，謂之鳳者未必祥，梟未必兇。”景氏止，家亦不兇。


三


樊氏之族有美男子，年三十，或被發疾走，或終日端居不言。言則以羊為馬，以山為水。凡名一物，多失其常名。其家及鄉人狂之，而不之錄焉。無能子亦狂之。


或一日遇於藂翳間，就而嘆曰：“壯男子也，貌復豐碩，惜哉病如是。”


狂者徐曰：“吾無病。”


無能子愕然曰：“冠帶不守，起居無常，失萬物之名，忘家鄉之禮，此狂也，何謂無病乎？”


狂者曰：“被冠帶，節起居，愛家人，敬鄉裏，豈我自然哉？蓋昔有妄作者，文之以為禮，使人習之至於今。而薄醪固醇酎也，知之而反之者，則反以為不知，又名之曰‘狂’。且萬物之名，亦豈自然著哉？清而上者曰天，黃而下者曰地，燭旦者曰日，燭夜者曰月；以至風雲雨露，煙霧霜雪；以至山嶽江海，草木鳥獸；以至華夏夷狄，帝王公侯；以至士農工商，阜隸臧獲；以至是非善惡，邪正榮辱，皆妄作者強名之也。人久習之，不見其強名之初，故沿之而不敢移焉。昔妄作者或謂清上者曰地，黃下者曰天，燭旦者月，燭夜者日，今亦沿之矣。強名自人也，我亦人也，彼人何以強名，我人胡為不可哉？則冠帶起居，吾得以隨意取舍；萬狀之物，吾得以隨意自名。狂不狂吾且不自知，彼不知者狂之亦宜矣！”
一


五兵者，殺人者也。羅綱者，獲鳥獸蟲魚者也。聖人造之，然後人能相殺，而又能取鳥獸魚蟲焉。使之知可殺，知可取，然後制殺人之罪，設山澤之禁焉。及其衰世，人不能保父子兄弟，鳥獸魚蟲不暇育麋鹿鯤鮞，法令滋彰而不可禁，五兵羅綱教之也。造之者復出，其能自已乎？


二


棺槨者，濟死甚矣。然其工之心，非樂於濟彼也，迫於利也。欲其日售則幸死，幸死非怨於彼也，迫於利也。醫者樂病，幸其心瘳，非樂於救彼而又德彼也，迫於利也。棺槨與醫，皆有濟救，幸死幸生之心，非有憎愛，各諧其所欲爾。故無為之仁天下也，無棺槨與醫之利，在其濟死瘳病之間而已。


三


角觸蹄踏，蛇首蠍尾，皆用其所長也。審其所用，故得防其所用而制之。是以所用長者，不如無用。食桑之蟲，絲其腸者曰蠶，以絲自舍曰繭；繭伏而化，於是羽而蛾焉。其稟也宜如此，猶獸之胎，鳥之卵，俱非我由也。智者知其絲可縷，縷可織，於是烹而縷之，機杼以織之，幅而繒之，繒而衣之。


夫蠶自繭將為蛾也，非為乎人謀其衣而甘乎烹也。所以烹者，絲所累爾。烹之者，又非疾其蠶也，利所系爾。夫獸之胎，鳥之卵，蠶之繭，俱其所稟也。蠶所稟獨乎絲，絲必烹，似乎不幸也，不幸似乎分也。故無為者，無幸無不幸，何分乎？


四


有為，善不必福，惡不必禍，或制於分焉。故聖人貴乎無為。垤蟻井蛙，示以虎豹之山、鯨鯢之海，必疑，熟其所見也。嗜欲世務之人，語以無為之理，必惑，宿於所習也。於是父不能傳其子，兄不能傳其弟，沉迷嗜欲，以至於死，還其元而無所生者，舉世無一人焉。


嗟乎！無為在我也，嗜欲在我也，無為則靜，嗜欲則作，靜則樂，作則憂。常人惑而終不可使之達者，所習癥之也，明者背習焉。

